Totalcar - Magazin - Szállítás közben zúzták össze a limitált McLarent
2017.11.19. 16:32
Galéria: Szállítás közben tört meg a McLaren P1
Most például egy McLaren P1-et pakoltak fel az autószállítóra Kambodzsában, hogy biztonságban eljuthasson új tulajdonosához. Nem jól sült el a dolog, a teherautó ugyanis egy másik kamionnal ütközött, a P1-esben pedig jelentős károk keletkeztek. A fotókon leponyvázott McLarent látunk, de a vásznat kicsit felhajtották, így szomorú képet kapunk a lezúzott orráról: a lökhárító, a géptető és a bal első sárvédő is sérült.
Temetni azért nem kell a szupersportkocsit, a McLarennél mentettek már meg ennél leharcoltabb gépet is. Ott volt például Mr. Bean, azaz Rowan Atkinson F1-ese, amit pár éven belül kétszer is ronggyá tört. Később mégis több mint hárommilliárd forintnyi angol fontért sikerült elpasszolnia - bár lehet, az árat inkább felfelé pöckölte, hogy egy híres ember gyalázta le az autót.
A mostani baleset pontos körülményeit még vizsgálják, egyelőre nem tudni, ki hibázott. Ami az autónál is fontosabb, hogy öten megsérültek az ütközésben, de sérüléseik súlyosságáról nincsenek pontos információk.